Toate instituțiile din Republica Moldova, infiltrate de Rusia
- Iuliu Vlădescu
- 20 martie 2024, 12:13
În toate instituțiile din Republica Moldova există persoane care lucrează în interesul regimului Putin din Rusia, avertizează fostul președinte al Comisei parlamentare pentru securitate națională, Chiril Moțpan.
Rusia își menține interesul în destabilizarea Republicii Moldova
Moscova va miza în continuare pe forțele pro-ruse din Republica Moldova, care încearcă să se regrupeze pentru alegerile parlamentare, a mai spus fostul ministru de Interne Chiril Moțpan, la Radio Chișinău.
El a adăugat că regimul Putin nu va renunța la ideea de a controla Republica Moldova și își va intensifica acțiunile în contextul alegerilor parlamentare. În plus, cât timp la Chișinău va exista un regim democratic, relațiile cu Moscova vor fi tensionate, a mai spus politicianul.
"Republica Moldova este, totuși, permanent într-o situație de nesiguranță… Moscova nu-și ia gândul de a reveni în forță în Republica Moldova, miza fiind forțele pro ruse. Acum ele se regrupează și organizează activitatea în așa mod încât să devină o forță la alegerile parlamentare, în special", a declarat Chiril Moțpan.
Instituțiile, infiltrate de agenți ai lui Putin
Fostul ministru de Interne și fost președinte al Comisei pentru securitate națională din Parlament a avertizat că în, practic, toate instituțiile statului din Republica Moldova sunt angajați care acționează în pentru Rusia.
"Cam în toate instituțiile statului, dacă îmi amintesc bine, dispuneam de o asemenea informație, avem agenți ai serviciilor secrete rusești. Unii sunt în serviciu, alții lucrează în obscuritate, desigur. Chiar și în cadrul Serviciului (n.r: SIS) erau câteva persoane, cel puțin anterior, care au făcut școala FSB…", a mai spus politicianul.
"Pe parcursul anilor din perioada URSS, aici sigur că s-au oploșit agenți de tot soiul. Ei nu au fost anihilați din acest spațiu și acum au fost readuși la viață", a încheiat Chiril Moțpan.
La cine s-a referit Moțpan
Reamintim că, în decembrie, Alexandru Savca, fost angajat SIS și absolvent al Academiei FSB din Rusia(serviciul secret al regimului Putin, succesoarea KGB) va fi noul adjunct al Centrului Național Anticorupție (CNA).
Iar președintele Parlamentului, Igor Grosu, spunea recent că statul trebuie curățat de agenții ce lucrează pentru Rusia, dintre care unii își desfășoară activitățile contra Republicii Moldova sub acoperirea pașaportului diplomatic.